**Občiansko-demokratická mládež** (skratka **ODM**) je najstaršia nezávislá mládežnícka politická organizácia na Slovensku.

Cieľom ODM je šírenie myšlienok liberálneho konzervativizmu a demokracie, vytváranie politického a právneho vedomia mládeže a dôsledné upozorňovanie na všetky deformácie ohrozujúce vývoj ľudských práv a demokratickej spoločnosti. Svojou činnosťou chcú prispieť k šíreniu povedomia o otázkach ochrany ľudských práv, o potrebe moderného vzdelávania, participácii mladých na rozhodovacích procesoch a k všestrannému rozvoju mládeže. Tieto ciele realizuje prostredníctvom prednášok, konferencií, vydavateľskej činnosti a ďalších kultúrnych a spoločenských aktivít s cieľom vzdelávania verejnosti. ODM ako jediná mládežnícka politická organizácia na Slovensku nie je pridružená k žiadnej politickej strane. Od roku 1997 tiež zastupuje Slovensko v najväčšej európskej mládežníckej politickej organizácii Európski demokratickí študenti (EDS).

Pri svojej činnosti vychádza hlavne z týchto zásad:

* demokratický právny štát,
* podpora individuálnej zodpovednosti občanov,
* rozvoj slobodnej trhovej ekonomiky a podnikania,
* vzdelanie ako nevyhnutnosť,
* efektívne a svedomité využívanie technológií.
* Zakotvenie Slovenska v medzinárodných štruktúrach

História
--------

Vychádzajúc zo základných hodnôt pluralitného politického systému, zo zodpovednosti jednotlivca za svoj osud, hlásiac sa k myšlienke nescudziteľnosti vychádzajúcich ľudských práv, vznikla na Slovensku v roku 1991 pravicovo orientovaná organizácia Občiansko-demokratická mládež. Mládežnícka organizácia, ktorej cieľom sa stalo vychovať novú elitu, ktorá by nebola zaťažená predsudkami minulosti a dokázala by previesť Slovensko náročným obdobím konsolidácie demokracie. Vďaka nezávislosti ODM sa členovia organizácie uplatnili vo viacerých politických stranách, podnikaní, ako aj vo verejnom živote. Patria medzi nich napríklad Daniel Lipšic, Ondrej Dostál, Ivan Mikloš, Miroslav Wlachovský. Karel Hirman, a Andrej Stančík.

V priebehu 30 rokov existencie pripravila Občiansko-demokratická mládež nespočetné množstvo väčších i menších projektov, vyhlásení a stanovísk k aktuálnym otázkam, participovala spolu s ďalšími partnerskými organizáciami na mnohých kampaniach. Časť z nich sa sústreďovala na vzdelávanie členskej základne, ale väčšinou boli orientované smerom navonok a usilovali sa prispieť k zmene vnímania niektorých celospoločenských otázok.

Prehľad vedení ODM
------------------

Aktuálne predsedníctvo ODM
Výkonným orgánom Občiansko-demokratickej mládeže je Výkonný výbor. Je volený spomedzi členov ODM na funkčné obdobie 15 mesiacov. Súčasné predsedníctvo bolo zvolené na Kongrese ODM v auguste 2023 a členovia Výkonného výboru menovaní predsedníčkou ODM.

* 1991 – 1995: Daniel Lipšic
* 1995 – 1996: Milan Krajniak
* 1997 – 1999: Ľudovit Tóth
* 2000 – 2001: Miroslav Lopata
* 2002 – 2005: Maroš Kémeny
* 2006 – 2007: Vladimír Škola
* 2008 – 2008: Marián Klemon
* 2009 – 2011: Ján Bučkuliak
* 2012 – 2015: Martin Tokár
* 2016 – 2016: Dominika Paľová
* 2016 – 2020: Andrej Stančík
* 2021 – 2022: Alexandra Žáková
* 2022 - 2023: Simona Chmelíková
* od 2023: Paulína Rauschová

Výber z aktivít ODM
-------------------

### Letná univerzita

Tradičným letným podujatím ODM je Letná univerzita, ktorá sa organizuje každoročne. Program Letnej univerzity tvoria prednášky, semináre a diskusie s hosťami z politického a verejného života zo Slovenska či zahraničia. Zastúpenie medzi hosťami majú tradične reprezentanti viacerých pravicových politických strán zo Slovenska a zahraničia, no aj zástupcovia partnerských mládežníckych organizácií. Účastníci majú príležitosť diskutovať o ekonomických, politických či spoločenských témach s expertmi na danú problematiku.

### Diskusie

Medzi činnosť ODM patrí aj organizácia diskusií na spoločensko-politické témy s europoslancami, poslancami NRSR, štátnymi tajomníkmi, odborníkmi z mimovládneho sektora a akademickej sféry a ďalšími. V spolupráci s partnerskou organizáciou Občan Pre Demokraciu v roku 2021 ODM zorganizovala sériu prednášok spojených s diskusiou o problematike neuznaných štátov. Diskusie prebiehali online spolu s hosťami z Ministerstva zahraničných vecí, veľvyslanectiev a mimovládneho sektora.  V roku 2022 na ňu nadviazala séria prednášok o konfliktných zónach vo svete. ODM tiež pravidelne organizuje konferencie, v roku 2020 to bola Konferencia o bezpečnosti sociálnych sietí a v roku 2021 Konferencia o budúcnosti Európy.

### Prednášky na stredných a vysokých školách

Konferencia o budúcnosti Európy (2021)
ODM usporadúva diskusie o Európskej únii na stredných školách s europoslancom Ivanom Štefancom. Prednášky pozostávajú z vysvetlenia fungovania európskych inštitúcií, diskusií na aktuálne európske témy, napríklad o možnostiach využitia digitálnych technológií v európskom hospodárstve. V roku 2018 zorganizovala ODM spolu s Fakultou sociálních studií Masarykovej univerzity prednášku s europoslancom Eduardom Kukanom na tému európskej integrácie. V súčasnosti prebieha v spolupráci s platformou Občan pre demokraciu séria prednášok Mladý Európan na stredných školách po celom Slovensku.

### Spolupráca s europoslancami

ODM dlhodobo spolupracuje vo viacerých aktivitách (prednášky, diskusie) so slovenskými a zahraničnými europoslancami – Ivanom Štefancom, Vladimírom Bilčíkom, Jiřím Pospíšilom a v minulosti aj s Eduardom Kukanom.  Cieľom týchto aktivít je prehĺbenie povedomia o fungovaní európskych inštitúcií a aktuálnych európskych témach.

### Činnosť v európskej mládežníckej organizácii EDS

EDS je medzinárodná študentská organizácia pridružená pri Európskej ľudovej strane (EPP). Ako členská organizácia Európskych demokratických študentov (EDS) sa ODM pravidelne zúčastňuje jej akcií a podujatí.  Medzi nich patrí Council Meeting, Letná univerzita a Zimná univerzita, ktoré sa organizujú každoročne v európskych metropolách. Delegáti ODM taktiež participujú v pracovných skupinách EDS. V roku 2011 bol vo Viedni za predsedu EDS zvolený zahraničný tajomník ODM, Juraj Antal. Túto funkciu zastával dva roky.

### Vianočný večierok

Nálepky vytvorené ODM na podporu komunálnych volieb (2014)
ODM organizuje pre svojich súčasných členov a členov alumni klubu každoročne Vianočný večierok. Jeho súčasťou sú aj diskusie s aktívnymi politikmi a bývalými členmi aktívnymi vo verejnom živote.

### Komunálny bordel

Projekt z roku 2014 zameraný na podporu volebnej účasti v komunálnych voľbách, v rámci ktorého členovia ODM pripravili nálepky. Tie distribuovali ľuďom a usporiadali súťaž o najlepšie nalepené nálepky. Výhercovia boli odmenení hodnotnými cenami. Motto projektu bolo: „Máte vo svojom meste politikov, ktorí sa už niekoľko volebných období len recyklujú pod inými straníckymi tričkami a nič pre Vaše mesto ešte nespravili? Dajte im to vedieť v podobe vtipnej nálepky a 15.11. choďte voliť a odstráňte Váš komunálny bordel!"

Ficko Bird
----------

Hra Ficko bird vytvorená ODMkou
Hra na mobilné telefóny z dielne ODM, ktorej cieľom bolo poukázať na kauzy prezidentského kandidáta Roberta Fica.  Cieľom hry bolo pomocou hlavy Roberta Fica „preficovať" sa fľašami Coca-Coly a ukradnúť čo najviac melónov. Pri každej prekonanej prekážke zaznel jeden z výrokov Roberta Fica.  Hra bola stiahnutá viac ako 120 000 krát a v predvolebnom období a krátko po ňom bola najsťahovanejšou aplikáciou na Google Store, ako aj na App store. Zároveň to bolo prvýkrát, kedy bola hra na mobilné telefóny použitá ako súčasť politickej kampane. O úspechoch kampane predseda ODM na pozvanie prednášal na Univerzite Komenského v Bratislave. Názov prednášky bol Politika v mobile - využívanie nových foriem v politickej kampani.

Povedali o ODM
--------------

|  |  |  |
| --- | --- | --- |
| „ | *ODM bola v ktorejkoľvek oblasti dobrým východiskom pre život a profesné pôsobenie jej členov. Medzi týmito členmi vznikla vzájomná spolupatričnosť a spojenia, ktoré sa stále udržiavajú – to je pre mňa najväčší zmysel ODM.* | "|
| – Daniel Lipšic, špeciálny prokurátor |

|  |  |  |
| --- | --- | --- |
| „ | *Začiatkom 90-tych rokov som pôsobil v ODM, a s mnohými ľuďmi, ktorých som vtedy spoznal spolupracujem dodnes. Už vtedy to bola skvelá partia!* | "|
| – Ivan Mikloš, bývalý minister financií SR |

|  |  |  |
| --- | --- | --- |
| „ | *Som presvedčená, že naši mladí musia, lepšie ako my starší, cítiť ‚dych doby‘, opustiť pohodlné detské topánočky, podrobiť posolstvo slovenských rozprávok kritickej analýze a začať samostatne myslieť a pracovať na svojej vlastnej budúcnosti. To robí ODM, a preto som sa vždy snažila im nielen pomôcť, ale najmä ich počúvať a pozorovať. Veľa som sa od nich naučila.* | "|
| – Magda Vášáryová, bývala poslankyňa NR SR |

|  |  |  |
| --- | --- | --- |
| „ | *Vzdelaní a aktívni mladí ľudia majú tie najlepšie predpoklady pre úspech vo svojom živote i profesnej kariére. ODMkári takí sú.* | "|
| – Richard Rybníček, bývalý generálny riaditeľ STV |

Referencie
----------

1. 1 2 3 4 5 6 7   *O nás* [online]. Bratislava: Občiansko-demokratická mládež, 2011-07-14, [cit. 2022-09-11]. Dostupné online.
2. ↑   *Stanovy Občiansko-demokratickej mládeže* [online]. Bratislava: Občiansko-demokratická mládež, [cit. 2022-09-11]. Dostupné online.
3. ↑  ŽÚBOROVÁ, Viera; HRABOVSKÝ, Milan; BARAN, Michal; TELEPČÁKOVÁ, Alexandra; BORÁROSOVÁ, Ingrid. *Mládežnícke politické organizácie na Slovensku : povinná jazda pre materské strany, alebo priestor na politické vzdelávanie?*. Prvé. vyd. Bratislava : Bratislava Policy Institute, 2020. 90 s. Dostupné online. ISBN 978-80-973236-4-6. S. 40 – 41.
4. ↑   *Pôsobia u nás aj iné z nich?* [online]. HNonline, 21.9.2018, [cit. 2022-09-14]. Dostupné online.
5. ↑   *Mládežnícke politické organizácie*
na Slovensku *[online]. bpi.sk, 23.11.2020, [cit. 2022-09-14]. Dostupné online.*
6. ↑   *Pravé Spektrum: Letná univerzita European Democrat Students (EDS)* [online]. www.prave-spektrum.sk, [cit. 2023-08-16]. Dostupné online.
7. ↑  TASR. Za špeciálneho prokurátora poslanci zvolili D. Lipšica. *teraz.sk* (Bratislava: TASR), 2021-02-05. Dostupné online [cit. 2022-09-11].
8. ↑  DOSTÁL, Ondrej. *Ondrej Dostál : O mne* [online]. dostal.sk, [cit. 2022-09-11]. Dostupné online.
9. ↑   *Ktorí známi politici začínali v mládežníckych spolkoch?* [online]. HNonline, 21.9.2018, [cit. 2022-09-14]. Dostupné online.
10. ↑   *PressReader.com - Digital Newspaper & Magazine Subscriptions* [online]. www.pressreader.com, [cit. 2023-08-15]. Dostupné online.
11. ↑   *Diskusia: Energetická kríza: Docieli Slovensko Európsku zelenú dohodu? | Štvrtá streamovaná diskusia Letnej Univerzity ODM 2023 Karol Hirman – bývalý minister hospodárstva SR Moderátor: Jakub Gomola | By Občiansko-demokratická mládež | Facebook* [online]. sk-sk.facebook.com, [cit. 2023-08-15]. Dostupné online.
12. 1 2   *História* [online]. Bratislava: Občiansko-demokratická mládež, 2011-07-14, [cit. 2022-09-11]. Dostupné online.
13. ↑  MLÁDEŽ, Autor: Občiansko-demokratická. *Letná univerzita so známymi tvárami - ODM* [online]. 2023-08-17, [cit. 2023-08-17]. Dostupné online.
14. ↑  MLÁDEŽ, Autor: Občiansko-demokratická. *Letná Univerzita ODMky aj tento rok dopadla na výbornú - ODM* [online]. 2017-09-03, [cit. 2023-08-17]. Dostupné online.
15. 1 2  BABULÍK, Autor: Matúš. *Diskusia s europoslancami: Quo vadis stredná Európa? - ODM* [online]. 2021-12-29, [cit. 2023-08-17]. Dostupné online.
16. ↑  PODEŠVA, Autor: Šimon. *Konfliktné zóny – Ukrajina - ODM* [online]. 2022-02-21, [cit. 2023-08-17]. Dostupné online.
17. ↑   *Facebook* [online]. www.facebook.com, [cit. 2023-08-17]. Dostupné online.
18. ↑  MLÁDEŽ, Autor: Občiansko-demokratická. *Imigračná kríza: príčiny a poučenia - ODM* [online]. 2018-04-19, [cit. 2023-08-17]. Dostupné online.
19. ↑   *Members* [online]. [Cit. 2023-08-17]. Dostupné online. (po anglicky)
20. ↑   *History* [online]. [Cit. 2023-08-17]. Dostupné online. (po anglicky)
21. ↑   *Aktuálne výzvy EÚ a mladí ľudia | Diskusia s europoslancom, Vladimírom Bilčíkom a vedúcim zastúpenia Európskej komisie na Slovensku, Vladimírom Šuchom o aktuálnych výzvach EÚ. Pohľad... | By Občiansko-demokratická mládež | Facebook* [online]. sk-sk.facebook.com, [cit. 2023-08-17]. Dostupné online.
22. ↑   *Nezahoď svoj hlas.* [online]. komunal.odm.sk, [cit. 2023-08-17]. Dostupné online.
23. ↑  MLÁDEŽ, Autor: Občiansko-demokratická. *Aktivity ODM v roku 2014 - ODM* [online]. 2015-02-13, [cit. 2023-08-17]. Dostupné online.
24. ↑  ORVISKÝ, Matej. *Blog N: Niečo pre odporcov Fica :)* [online]. Denník N, 2016-03-16, [cit. 2023-08-17]. Dostupné online.

Externé odkazy
--------------

* Oficiálna stránka